**Р Е Ц Е Н Ц И Я**

от проф. д-р Стоянка Тодорова КЕНДЕРОВА

за дисертационния труд на Джехад Сулейман Салем ал-Масри

на тема

„**Интелектуалните и религиозни елити в Левант и техните становища спрямо политиката на аййубидската династия в периода 1174-1250 г.**“

(INTELLECTUAL AND RELIGIOUS ELITES IN THE LEVANT AND THEIR ATTITUDES TOWARDS THE POLICIES OF THE AYYUBID DYNASTY IN THE PERIOD 1174-1250 AD”

за присъждане на oбразователната и научна степен „доктор“

по специалност „Арабско обществознание“

Джехад ал-Масри е зачислен като докторант към катедра „Арабистика и семитология“ при СУ „Св. Климент Охридски“ на 02.12.2015 г. Отчислен е с право на защита на 27.02.2020 г.

**Образование и** **професионална кариера.** През 1987 г. Джехад ал-Масри получава бакалавърска степен по хуманитарни науки в Университета „Йармук“ в гр. Ирбид (Йордания). През 1999 г. придобива магистърска степен отново по хуманитарни науки (с предимство на историята) в Университета „Ал ал-Байт“ в Мафрак (Йордания) след защита на темата „Образованието в Левант през аййубидския период“ с ръководител Мухаммад ал-Накир, професор по ислямска история към Университета в Глазгоу.

Професионалната кариера на докторанта протича изцяло на преподавателското поприще. Той е преподавател по история в Залива Сирта в Либия, преподавател по социални науки (предимно история и география) в училищата на Международната помощна агенция за палестинските бежанци в Йордания, а след придобиването на магистърска степен - преподавател в Отделите по история към Ислямския университет в Газа и „Ал-Акса“ (в Палестина), в различни клонове на Отворения университет „Ал-Кудс“ и в университета „Ал-Азхар“, също в Палестина. От 2017 г. до днес той е преподавател и академичен и административен асистент в Университета „ал-Кудс“, клон Рафа в Палестина.

В биографичната му справка са посочени също така академичните и административните задължения, които е изпълнявал към тези университети през периода 2003-2019 г., между които координатор по провеждането на конференция за ролята на устната история в запазването на палестинската идентичност, член на Подготвителния комитет на конференция за мястото и цивилизацията на Газа, член на Подготвителния комитет на конференция за положението на затворника в съвременната палестинска литература, член на Изпълнителния борд на Центъра за палестински фолклор към Отворения университет в „Ал-Кудс“ в Рамалла.

Първата му **научна изява** е през 2006 г., когато изнася доклад на тема „Значението на предварителното интервю в устната история“ на конференция в Колежа по хуманитарни науки в Ислямския университет в Газа, който доклад е публикуван. В последващи публикации са засегнати и конкретни въпроси, свързани с тематиката на дисертационнния труд.

**Настоящият дисертационен труд** си поставя изключително амбициозната цел – да представи цялостна картина на политико-административната, военната, културната, социално-икономическата и религиозно-доктриналната ситуация в Леванта през периода 1174 -1250 г. по време на управлението на аййубидската династия, от една страна, и позицията на представителите на *улемата* и на научните среди по отношение политиката на управляващите по всяка една от темите.

Традиционно, дисертацията е разделена на Встъпителна част, пет Глави, Заключение, Списък на изворите и изследванията. В началото на труда са приложени Посвещение, Благодарности, Списък на съкращенията и посочка за начина на транслитерация на девет арабски букви и кратко Резюме. Като цяло трудът обхваща **444 страници** (ако следваме обаче стандарта, трябва да отбележим, че страниците са доста повече).

**Встъпителната част** (стр. 9-66)съдържа всички необходимии изискуемипоказатели, които предварително представят дисертационния труд. Посочени са неговото значение и предмет на изследване, тематика и анализирани въпроси, методология, структура и съдържание и преглед на най-важните извори и проучвания. Авторът определя географския обсег – Източното Средиземноморие или Леванта (*al-Mashriq al-Islami*), хронологическите рамки на изследването – това са 75-76 години от последната четвърт на 12. век и първата половина на 13. век. Този период включва годините от Третия до Седмия Кръстоносен поход, поради което Кръстоносните походи заемат важно място в труда. Около 20 години от този период (1174-1193) държавата се управлява от Салахаддин ал-Аййуби.

**Първа глава** разглежда позицията на интелектуалния и религиозен елит спрямо **политическата и административната ситуация** в държавата (стр. 67-134). В пет параграфа се анализира приносът на *улемата* в създаването на научни и религиозни центрове в държавата и помощта, която последната оказва на нейните представители за издигане на техния статус в обществото; ролята на държавата за привличане движението на *суфите* и участието на *улемата* в изграждането укрепването на политическата и административната система.

Наред с така формулираната тема за анализ, в тази глава е представена и една доста широка картина на религиозната ситуация и на мястото на отделните правни школи (*мазхаби*) в държавата. Управляващите аййубиди, както и представители на учените-богослови полагат усилия за създаването на немалък брой училища (суннитски шафиитски училища - *медресета*) и научни средища с цел укрепване на суннизма и позициите на официалната държавна доктрина. На тези училища се предоставят специални привилегии и значителни средства, като се използват приходи от *вакъфските* имоти*.* По този начин, чрез институцията на *вакъфите* са привличани доверени представители на *улемата* и суннитски *суфии*, като им се предлагат високи политически и административни длъжности, както и награди и поземлени имоти. Подобно е отношението и към *мазхаба* на ханафитите, докато училищата, принадлежащи на школата на маликитите и ханбалитите се издържат със средства на техните последователи. Целта на тази политика е породена от необходимостта да се противодейства на евентуални бунтове и заговори, които подкопават властта на династията. Подобни политически конфликти са оглавявани и от привърженици на Фатимидската династия, поради което Салахаддин полага усилия да унищожи шиитския Фатимидски халифат в Египет, на който въпрос също е отделено място в доктората.

Основна заплаха за целия регион представляват Кръстоносните походи, както и поведението на други религиозни среди. Поради това докторантът обръща внимание и на ролята на учените в укрепване на отношенията между членовете на аййубидската династия, за да могат да се противопоставят на надвисналите опасности.

**Втора глава** е посветена на **военната ситуация** и позицията на интелектуалния и религиозния елит по този въпрос (стр. 135-208). Основно, темата и на четирите параграфа е свързана с Кръстоносните походи, отбраната и позицията на различните обществени слоеве. За целите на военната мобилизация училищата и научно-религиозните центрове, финансирани от *вакъфите*, са призовани от властта да осъществяват четене на *айати* от Корана и текстове от *хадисите* с цел – насърчаване към *джихад*. Със средства на *вакъфите* аййубидските владетели се стремят да мобилизират сили и сред суннитските учени, литератори и поети, историци, мисионери, пътешественици, а така също и военни с цел отпор срещу нахлуването на кръстоносците. Средища на *суфиите* се включват в следене движенията на кръстоносците, за да бъде подпомогната отбраната и отблъснати нападенията срещу мюсюлманските държави в Леванта.

Решаващо влияние върху аййубидските владетели, за да се противодейства на привържениците на компромисните позиции, оказва мюсюлманската съпротива при фатимидите, селджуките и зангидите. Наред с критиките към фатимидите за неуспеха им да защитят Йерусалим и политиката им на преговори с обсадените кръстоносци в Антиохия с цел елиминиране общия враг – селджуките, са отразени и усилията им при отбраната на градовете в Леванта и опитът им да си върнат контрола върху някои от тях, както и действията на селджукските пълководци във войната срещу Първия кръстоносен поход. Елитни семейства подпомагат населението и насаждат сред него идеята за *джихад.* Подкрепа от интелектуалците е оказана на Имад ад-Дин Занги и на неговия син Нур ад-Дин Махмуд при опитите им да отблъснат кръстоносците и да обединят Египет и Леванта. Към обединение на Египет и Леванта се стреми и Салахаддин, който също получава финансова, морална, военна и дипломатическа подкрепа от представители на *улемата.*

Представители на *улемата* оказват съпротива на владетели и предводители, които са склонни на компромиси, преговори и съюз с латините, и дори на предаването на Йерусалим на кръстоносците. В този остър конфликт между владетели и опозиция теорганизират събрания и петъчни проповеди и призовават към свещена война.

В **Трета глава** се обръща внимание на отношението на интелектуалния и религиозния елит към **културната обстановка** в държавата (стр. 209-280). И тук е отразен стремежът на аййубидската власт да се обърне към представители на *улемата*, като ги подтикне чрез тяхната преподавателска и творческа дейност да разпространяват знания за достойнствата на *джихада* с цел мобилизиране на обществото и набиране на войници, които да участват в боевете с кръстоносците. Отново откриваме ролята на *вакъфската* институция, която отпуска средства за училищата и научните центрове с цел разпространение на религиозните науки. За тяхното изучаване допринася и преподаването на арабския език. Поезията пък е способна да мотивира военните и да отправя призив за обединение, поради което поетите са щедро награждавани. Широко разпространение получават и песните, които възхваляват пророка Мухаммад, както и поемите, в които се оплаква съдбата на завладените от кръстоносците места и знаменията за победа и освобождаване на превзетите градове, начело с Йерусалим.

В тази сложна политическа и военна обстановка не са забравени и историците, които трябва да документират събитията, да опишат победите, пораженията, героичните постъпки и евентуално сключването на мирни договори. Между най-видните историци са aл-Исфахани (поч. 1200), Ибн Шаддад (поч. 1234), Абд ар-Рaхим aл-Бисани (поч. 1199) и Абу Шамa ал-Maкдиси (поч. 1267). Наред с участието в битките на жени на страната на кръстоносци, в разказите на мюсюлманските и на християнските историци се описват и жестокостите, извършвани от страна на противника.

Водачите на религиозните ордени – *шейховете*, също се стремят да окажат въздействие на масите и да ги мобилизират за война. В мюсюлманските среди добре разбират значението на кръста за противника, а неговото спечелване в битките би довело до объркване сред противника и поражение.

Усилията на властта по време на кръстоносните походи са подкрепяни и от представителите на приложните науки, най-вече от инженерите и медиците. Отново е показана ролята на *вакъфите* и участието им в създаването на болници и медицински училища, в които работят лекари, известни с постиженията си в областта на медицинската наука и практика.

В **Четвърта глава** се анализира **социалната и икономическата обстановка** в държавата и отношението на интелектуалния и религиозния елит към нея (стр. 281-350). Тук се разкрива съвършено друга картина, породена предимно от военните действия – увеличени данъци; грабежи и убийства, извършвани от различни групировки; болести, глад и бедност, към които се добавят и природни бедствия. Всичко това налага промяна в предназначението и изразходването на средствата, получавани от *вакъфската* институция, като този път те биват насочвани към хора, нуждаещи се от елементарни условия на живот. Същевременно много учени, солидарни с усилията на държавата, подпомагат със собствени средства нуждаещи се ученици и други лица, живеещи бедност.

Засегната е и темата за морала, специално в редовете, посветени на нравите и поведението на европейската жена в Изтока, които имат отрицателно въздействие върху мюсюлманската общност. От друга страна, жените, взети в плен от мюсюлмани или от кръстоносци, еднакво изпитват страдания и дори са подложени на експлоатация. Моралът засяга и поведението на аййубидски владетели, които не се съобразяват с отхвърлените от исляма норми, като пеене и свирене на обществени места, а близки до тяхното обкръжение хора се занимават се с продажба на алкохол и практикуват дейности с цел печалба.

В тази обстановка на глад, болести, разпространение на проституция и алкохолизъм една част от представителите на *улемата* са неудовлетворени от политиката на официалната власт и се обявяват срещу нея. Те поставят интересите на мюсюлманската общност над личния си интерес, застават срещу социалната несправедливост, икономическите несгоди и корупцията. Предлаганите от тях промени обаче се изразяват единствено в призиви за промени и не стигат до конкретен сблъсък с управляващите.

До известна степен настрани от обявената тема на тази глава стои въпросът за зараждането и развитието на *суфизма* в Леванта. Огромни са средствата, изразходвани от аййубидските владетели за подкрепа на *суфиите*, които извличат и доста печалби от *вакъфите*.

Последната **Пета глава** е посветена на **религиозно-конфесионалната обстановка** и отношението на интелектуалните и религиозни елити (стр. 351-420).

На първо място тук са разкрити усилията, които полагат аййубидските владетели и подкрепящите ги представители на *улемата* за изкореняване на фатимидското наследство и унищожаване на исмаилитската идеология, която шиитската династия на фатимидите налага през периода на своето управление в Египет и Леванта. Целта е укрепване позициите на суннизма в училищата, джамиите, *суфийските* молитвени домове, както и в научните и религиозни центрове, които са под влиянието фатимидската идеология. Създават се специални суннитски училища, финансирани отново от *вакъфите*. Привличани са известни суннитски учени-богослови, които следва да допринесат за разпространението на суннитската идеология и за борба с рационалното познание в областта на философията. Поради опасението от репресии, и особено след екзекуцията на известния философ Шихаб ад-Дин ас-Сухрауарди през 1190 г., философите продължават заниманията си тайно.

Обстановката обаче в средите на суннитските религиозно-правни школи не е съвсем спокойна. Налице са противоречия между шафиити и ханбалити, което се изразява в провеждани диспути в джамиите и в проява на агресия спрямо последователите. За сетен път докторантът обръща внимание на ролята на *вакъфите.* Въпреки хуманитарните цели на техни учредители да финансират учебния процес, с което привличат към Леванта голям брой учени и ученици, бедни и нуждаещи се от подслон, храна и облекло хора, условията, поставени във *вакъфските* документ, се оказват пречка за учени и ученици, които не принадлежат към конфесионални направления, застъпени в *медресетата*.

В по-голямата си част училищата в Леванта принадлежат към шафиитската школа, възприета от почти всички аййубидски владетели. След тях се нареждат *медресетата* към ханафитската школа, за които са учредени *вакъфи* благодарение на султан Нур ад-Дин Махмуд Занги, както и на ал-Малик ал-Муаззам Иса, който допринася за господството на ханафитската школа по време на управлението си в Леванта. Същевременно някои от последователите на ханбалитите и маликитите се оказват принудени да преминат към шафиитската богословско-правна школа, за да си намерят място или да ползват издръжката, на която могат да разчитат в шафиитските и ханафитските *медресета*.

Държа да допълня също така, че към отделните глави Джехад ал-Масри е приложил конкретно заключение, добре разграничено от основния текст. Изложението на всяка глава почива върху информация, почерпена от богатата изворова база, използвана в изследването, която представлява преди всичко панорама на арабската литература, създадена през аййубидския в период. Освен това, в редица случаи докторантът подкрепя направените изводи с преводи на подбрани фрагменти от източниците. Впечатлява също така изключително акуратно нанесените бележките под линия (за всяка глава те са над 300), които съдържат не само библиографски посочки, но и пояснения на термини, биографични данни за авторите и лицата, отразени в текста, допълнителни пояснения за събития и други подробности.

В **Заключението** (стр. 421-428) докторантът отбелязва, че отношението и поведението на интелектуалните и религиозните авторитети в Леванта по отношение управлението на аййубидите не е еднозначно. Противоречие между тях не позволява да се постигне обединение, за да бъдат осъществени промени в управлението в интерес на населението. Намесват се и фактори от личен и конфесионален интерес. От особено значение е политиката на *вакъфската* институция, която се оказва под влияние на аййубидската власт.

В зависимост от отношението им управлението на аййубидската династия, сред интелектуалните и религиозните елити се очертават три основни групи. На първо място са представителите на *улемата*, които, водени от религиозни съображения, са лоялни към властта. От значение за тях е фактът, че аййубидите са привърженици на суннизма и поддържат идеята за свещената война (*джихад*). Част от тях подкрепят управляващите, водени от личните си интереси, високите държавни постове, които заемат, и близките отношения с властта. Към тази група могат да бъдат отнесени и поетите, които създават и рецитират поеми, възхваляващи аййубидските владетели, с цел лично облагодетелстване, печелене на пари, известност и привилегии.

На второ място са тези, които заемат неутрална позиция, не са съгласни с управлението, но предпочитат да стоят настрани от политическия живот. Те се ползват с влияние в обществото и са подкрепяни от широки слоеве от населението. За да отслабят влиянието им, управляващите прилагат различни похвати, между които опити за привличане, изнудване, изпращане в изгнание, затвор, дори убийства.

Последната група включва опозиционно настроените улеми, които се бунтуват срещу властта. Техните индивидуални действия обаче не довеждат до обединение, до сваляне на управлението или до някакви радикални промени. Основен фактор в тази обстановка, който пречи за формирането на действащо опозиционно движение, са Кръстоносните походи. Те определят основната цел, а именно да се даде отпор на кръстоносците, вместо да се води борба срещу управлението. В доктората са представени и учени, които не приемат предложените им високи постове и привилегии. Успоредно с научните си занимания те подпомагат финансово други представители на науката, а също и ученици.

В края на дисертационния труд е поместена **библиография** (стр. 429-444), която включва извори и изследвания, ползвани и цитирани в хода на изложението. Докторантът обстойно ни запознава с тяхното съдържание в приложения към **автореферата „Преглед на най-важните извори и изследвания“**. Този преглед убедително демонстрира огромния по обем и различен по характер материал, използван в изследването, и убедително потвърждава **обективния и критичен поглед на докторанта** към събитията и изворите, които ги отразяват.

Посочени са ръкописи, съхранявани в различни библиотеки в света, както и регистри на шариатския съд на Йерусалим, всички те, ползвани под формата на микрофилми, съхранявани в Центъра за документи и ръкописи към Йорданския университет в Аман. Значими събития събития в Леванта през разглеждания период съдържат и извори по обща ислямска история, биографии на известни ислямски учени, извори, посветени на история на аййубидската династия, биографични сборници, посветена на завоеванията, пътеписи и географски съчинения, истории на конкретни градове и тяхната топография. Към тях ще добавим и съвременни изследвания на арабски автори.

Докторантът ползва в превод и латински извори, създадени от съвременници на историческите събития в Леванта по времето на кръстоносните походи. Включени са и съвременни европейски изследвания, които му позволяват да постигне правилна оценка на събитията и да се запознае с аналитично-критичния метод на изследване. Използвани са също така изследвания на турски език, чиито автори принадлежат към страна, която владее част от ислямския свят по време на кръстоносните походи. Намирам за особено ценно привличането и на редица важни изследвания на персийски език, които се отличават по интерпретация на събитията от арабските им колеги. Докторатът почива и на сведения, почерпени от източници на иврит, които също съдържат сведения за Светите земи по време на кръстоносните походи. Използвани са и непубликувани докторати на български, сръбски, хърватски, чешки и други езици.

**В заключение мога да кажа следното:**

Представеният за защита докторат разкрива в пълнота и от няколко аспекта сложната ситуация в Леванта в продължение на 75 години от неговата история. Трудът притежава редица приноси, които доразвиват засегнати в предходни изследвания теми и предлагат нови, неразработени полета. Включени са биографии на учени, които играят съществена роля в научния, административния, политическия, военния и социално-икономическия живот по времето на аййубидите не само в основните центрове на Леванта (Йерусалим и Дамаск), но и в други региони, като Хама, Халеб, Наблуз, Газа и други. Освен позицията на учени, представители на официалните държавни институции, в доктората е разгледана и съществената роля във всички аспекти на живота и на други учени, които не присъстват в хрониките на официалната историография. Авторът използва всички възможни извори и изследвания, за да проследи ролята в тази сложна обстановка не само на представителите на религиозните среди, но и да осветли позицията и на учени, между които писатели, поети, граматици, юристи, учители, историци, лекари и други. Проследена е ролята на елита в Леванта по време на седем Кръстоносни похода. От особено значение е осветляването на ролята на *вакъфската* институция в образователната система и връзката й с управляващите, за което са изследвани много документи. Отчитам също така като принос мястото, което заема жената в изследването – не само франкската жена, която подпомага кръстоносците и участва в сраженията, но и страниците (стр. 213-215), посветени на жените-мюсюлманки, изучавали наизуст Корана и части от *хадисите*, както и други науки, което говори за тяхната религиозна култура и афинитет към знанието.

Намирам обаче, че на места е налице повторение на въпроси, вече коментирани в предходни глави. Освен това смятам, че докторантът трябва да се освободи от честото повтаряне на изрази, започващи с „аз“: „аз целя“, „аз се опитах да ...“, „аз изследвах“ и т.н., което особено се засвидетелства в частта „Значение на изследването“, и да отрази нещата в по-относителна, по-неутрална форма.

Приложената схема на транслитерация не е пълна. Тя се отнася само за девет букви. Пропуснати са и други знакови литери (خ ث غ), които отразяват несъществуващи в някои европейски езици звукове. Освен това за звука „шин“ в схемата е отразена буквата **š**, докато в текста е използвано съчетаннието **sh** (Sham, al-Mashriq и др.). За „алиф“, „йа“ и „уау“ е посочено, и то непълно, само, когато изразяват дълга гласна, но не и при кратките гласни. Препоръчвам арабската азбука да бъде представена в пълнота в една бъдеща публикация на труда, което горещо препоръчвам.

Предвид на казаното дотук и като вземам под внимание избора на недостатъчно разработени в досегашните изследвания въпроси, както и обективния подход към изворите и отразените събития, позволили на докторанта да осъществи редица приноси, изразявам мнението и приканвам членовете на уважаемото Научно жури да присъдят на Джехад ал-Масри образователната и научна степен „доктор“.

София, 11.11.2021 г. Подпис:

(Стоянка Кендерова)